CELEX: 32020R1564
Language: lv
Date: 2020-08-06 00:00:00
Title: Komisijas Deleģētā regula (ES) 2020/1564 (2020. gada 6. augusts), ar ko attiecībā uz tās pārejas noteikumiem groza Deleģēto regulu (ES) 2018/985, lai risinātu Covid-19 krīzes ietekmi

28.10.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 358/1
               
            
         KOMISIJAS DELEĢĒTĀ REGULA (ES) 2020/1564
         (2020. gada 6. augusts),
         ar ko attiecībā uz tās pārejas noteikumiem groza Deleģēto regulu (ES) 2018/985, lai risinātu Covid-19 krīzes ietekmi
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 167/2013 (2013. gada 5. februāris) par lauksaimniecības un mežsaimniecības transportlīdzekļu apstiprināšanu un tirgus uzraudzību (1) un jo īpaši tās 19. panta 6. punktu,
         tā kā:
         
                     (1)
                  
                  
                     Saskaņā ar Regulas (ES) Nr. 167/2013 19. panta 3. punktu lauksaimniecības un mežsaimniecības transportlīdzekļos uzstādītie motori atbilst V posma piesārņotāju emisiju robežvērtībām un pārejas noteikumiem, kas noteikti Eiropas Parlamenta un Padomes Regulā (ES) 2016/1628 (2).
                  
               
                     (2)
                  
                  
                     Pēc Covid-19 uzliesmojuma izraisītajiem traucējumiem ar Eiropas Parlamenta un Padomes Regulu (ES) 2020/1040 (3) Regulā (ES) 2016/1628 paredzētais pārejas periods konkrētām motoru apakškategorijām tika pagarināts par 12 mēnešiem.
                  
               
                     (3)
                  
                  
                     Tāpēc būtu attiecīgi jāgroza Komisijas Deleģētā regula (ES) 2018/985 (4), ar ko nosaka prasības attiecībā uz emisiju robežvērtībām un ES tipa apstiprināšanas procedūrām lauksaimniecības un mežsaimniecības transportlīdzekļiem, kā arī to motoriem.
                  
               
                     (4)
                  
                  
                     Turklāt, ņemot vērā to, ka pārejas noteikumu pagarināšanai nebūs ietekmes uz vidi, jo attiecīgie pārejas perioda dzinēji jau ir saražoti, kā arī to, ka ir grūti precīzi paredzēt Covid-19 traucējumu izraisīto kavējumu ilgumu, attiecīgos periodus vajadzētu pagarināt par 12 mēnešiem, kā paredzēts Eiropas Parlamenta un Padomes Regulā (ES) 2020/1040.
                  
               
                     (5)
                  
                  
                     Ņemot vērā to, ka pārejas periods, kas Deleģētās regulas (ES) 2018/985 13. panta 5. punktā paredzēts konkrētiem motoriem, beigsies 2020. gada 31. decembrī un ka ražotājiem līdz 2020. gada 30. jūnijam bija jāražo lauksaimniecības un mežsaimniecības transportlīdzekļi, kas aprīkoti ar minēto apakškategoriju pārejas posma motoriem, šai regulai būtu steidzami jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī, un tā būtu jāpiemēro no 2020. gada 1. jūlija. Šādu noteikumu pamato Covid-19 uzliesmojuma neparedzamība un pēkšņais raksturs, kā arī vajadzība nodrošināt juridisko noteiktību un vienlīdzīgu attieksmi pret ražotājiem neatkarīgi no tā, vai tie ražo lauksaimniecības un mežsaimniecības transportlīdzekļus pirms vai pēc šīs regulas spēkā stāšanās dienas,
                  
               IR PIEŅĒMUSI ŠO REGULU.
         
            1. pants
            Deleģētās regulas (ES) 2018/985 13. panta 5. punktu groza šādi:
            
                        1)
                     
                     
                        trešajā daļā pirmo teikumu aizstāj ar šādu:
                        “Attiecībā uz NRE kategorijas motoriem, kuriem Regulas (ES) 2016/1628 III pielikumā noteiktais obligātais piemērošanas datums attiecībā uz laišanu tirgū ir 2020. gada 1. janvāris, dalībvalstis atļauj pagarināt 24 mēnešu periodu un 18 mēnešu periodu, kas minēts pirmajā un otrajā daļā, par papildu 12 mēnešiem transportlīdzekļu ražotājiem, kuru kopējais ražošanas apjoms gadā ir mazāks nekā 100 ar motoru aprīkotu lauksaimniecības un mežsaimniecības transportlīdzekļu vienību.”;
                     
                  
                        2)
                     
                     
                        pievieno šādu ceturto daļu:
                        “Visu apakškategoriju motoriem, kuriem Regulas (ES) 2016/1628 III pielikumā noteiktais obligātais piemērošanas datums attiecībā uz laišanu tirgū ir 2019. gada 1. janvāris, pirmajā un otrajā daļā minēto 24 mēnešu periodu un 18 mēnešu periodu pagarina par 12 mēnešiem.”
                     
                  
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2020. gada 1. jūlija.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2020. gada 6. augustā
            
               
                  Komisijas vārdā –
               
               
                  priekšsēdētāja
               
               Ursula VON DER LEYEN
            
         
         
            (1)  OV L 60, 2.3.2013., 1. lpp.
         
         
            (2)  Eiropas Parlamenta un Padomes Regula (ES) 2016/1628 (2016. gada 14. septembris) par prasībām attiecībā uz autoceļiem neparedzētas mobilās tehnikas iekšdedzes motoru gāzveida un daļiņveida piesārņotāju emisiju robežvērtībām un tipa apstiprināšanu, ar ko groza Regulas (ES) Nr. 1024/2012 un (ES) Nr. 167/2013 un groza un atceļ Direktīvu 97/68/EK (OV L 252, 16.9.2016., 53. lpp.).
         
            (3)  Eiropas Parlamenta un Padomes Regula (ES) 2020/1040 (2020. gada 15. jūlijs), ar ko groza Regulu (ES) 2016/1628 attiecībā uz tās pārejas noteikumiem, lai risinātu Covid-19 krīzes ietekmi (OV L 231, 17.7.2020., 1. lpp.).
         
            (4)  Komisijas Deleģētā regula (ES) 2018/985 (2018. gada 12. februāris), ar ko Eiropas Parlamenta un Padomes Regulu (ES) Nr. 167/2013 papildina, iekļaujot tajā prasības par lauksaimniecības un mežsaimniecības transportlīdzekļu un to motoru ekoloģiskajiem raksturlielumiem un spēkiekārtu veiktspēju, un atceļ Komisijas Deleģēto regulu (ES) 2015/96 (OV L 182, 18.7.2018., 1. lpp.).